CELEX: 32015R0022
Language: mt
Date: 2015-01-05 00:00:00
Title: Regolament ta' Implimentazzjoni tal-Kummissjoni (UE) 2015/22 tal- 5 ta' Jannar 2015 dwar il-klassifikazzjoni ta' ċerti prodotti fin-Nomenklatura Magħquda

8.1.2015   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 4/13
            
         REGOLAMENT TA' IMPLIMENTAZZJONI TAL-KUMMISSJONI (UE) 2015/22
   tal-5 ta' Jannar 2015
   dwar il-klassifikazzjoni ta' ċerti prodotti fin-Nomenklatura Magħquda
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament tal-Kunsill (KEE) Nru 2658/87 tat-23 ta' Lulju 1987 dwar in-nomenklatura tat-tariffa u l-istatistika u dwar it-Tariffa Doganali Komuni ta' Dwana (1), u b'mod partikulari l-Artikolu 9(1)(a) tiegħu,
   Billi:
   
               (1)
            
            
               Biex tiġi żgurata l-applikazzjoni uniformi tan-Nomenklatura Magħquda mehmuża mar-Regolament (KEE) Nru 2658/87, jeħtieġ li jiġu adottati miżuri marbutin mal-klassifikazzjoni tal-prodotti msemmija fl-Anness ta' dan ir-Regolament.
            
         
               (2)
            
            
               Ir-Regolament (KEE) Nru 2658/87 stabbilixxa r-regoli ġenerali għall-interpretazzjoni tan-Nomenklatura Magħquda. Dawk ir-regoli japplikaw ukoll għal kull nomenklatura oħra li tkun ibbażata, kollha kemm hi jew parti minnha, fuqha, jew li żżid xi subdiviżjoni addizzjonali magħha, u li hija stabbilita permezz ta' dispożizzjonijiet speċifiċi tal-Unjoni, bil-għan li jiġu applikati tariffi u miżuri oħrajn marbutin mal-kummerċ tal-prodotti.
            
         
               (3)
            
            
               Skont dawk ir-regoli ġenerali, il-prodotti deskritti fil-kolonna (1) tat-tabella mogħtija fl-Anness għandhom jiġu kklassifikati taħt il-kodiċi tan-NM indikat fil-kolonna (2) għar-raġunijiet mogħtija fil-kolonna (3) ta' dik it-tabella.
            
         
               (4)
            
            
               Huwa xieraq li jiġi previst li l-informazzjoni tariffarja vinkolanti maħruġa għall-prodotti kkonċernati minn dan ir-Regolament li ma tikkonformax ma' dan ir-Regolament tista' tibqa' tiġi invokata mid-detentur għal ċertu perjodu, skont l-Artikolu 12(6) tar-Regolament tal-Kunsill (KEE) Nru 2913/92 (2). Dak il-perjodu għandu jkun ta' tliet xhur.
            
         
               (5)
            
            
               Il-miżuri previsti f'dan ir-Regolament huma skont l-opinjoni tal-Kumitat tal-Kodiċi Doganali,
            
         ADOTTAT DAN IR-REGOLAMENT:
   Artikolu 1
   Il-prodotti deskritti fil-kolonna (1) tat-tabella mogħtija fl-Anness għandhom jiġu kklassifikati fin-Nomenklatura Magħquda taħt il-kodiċi tan-NM indikat fil-kolonna (2) ta' dik it-tabella.
   Artikolu 2
   L-informazzjoni tariffarja vinkolanti li ma tikkonformax ma' dan ir-Regolament tista' tibqa' tiġi invokata skont l-Artikolu 12(6) tar-Regolament (KEE) Nru 2913/92 għal perjodu ta' tliet xhur mid-data tad-dħul fis-seħħ ta' dan ir-Regolament.
   Artikolu 3
   Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, il-5 ta' Jannar 2015.
      
         
            Għall-Kummissjoni,
         
         
            F'isem il-President,
         
         Heinz ZOUREK
         
            Direttur Ġenerali għat-Tassazzjoni u l-Unjoni Doganali
         
      
   
   
      (1)  ĠU L 256, 7.9.1987, p. 1.
   
      (2)  Ir-Regolament tal-Kunsill (KEE) Nru 2913/92 tat-12 ta' Ottubru 1992 li jwaqqaf il-Kodiċi Doganali tal-Komunita (ĠU L 302, 19.10.1992, p. 1).
   
      ANNESS
      
                  Deskrizzjoni tal-prodotti
               
               
                  Klassifikazzjoni
                  (Kodiċi tan-NM)
               
               
                  Raġunijiet
               
            
                  (1)
               
               
                  (2)
               
               
                  (3)
               
            
                  Vettura utilitarja sportiva (SUV) bil-mutur, użata, li hija kumpatta u li tingrana fuq erba' roti, li għandha magna diżil b'ċilindrata ta' 2 000  ċm3, gerboks b'ħames gerijiet li titħaddem bl-idejn u ger tar-rivers. Il-piż gross totali ta' din il-vettura huwa ta' madwar 2 330  kg u l-kapaċità totali tat-tagħbija tagħha hija ta' madwar 700 kg.
                  Din il-vettura għandha spazju wieħed integrat għat-trasport tal-passiġġieri u tal-merkanzija. Il-kabina tagħha fiha ringiela waħda ta' żewġ sits (inkluż dak tas-sewwieq), u ħames bibien bit-twieqi (il-bieba ta' wara tinfetaħ 'il barra). Il-parti tal-vettura maħsuba għall-merkanzija fiha tapit mal-art, u minn ġewwa l-vettura kollha hija miksija bit-tapizzerija mal-ġenb u mas-saqaf. Il-vettura għandha mekkaniżmu biex jittellgħu u jitniżżlu t-twieqi tal-ġenb ta' quddiem u ta' wara.
                  Il-vettura titranġa biex fiha jinġarru l-prodotti billi titneħħa t-tieni ringiela ta' sits, jitgħattew il-punti ta' ankraġġ li magħhom jitwaħħlu s-sits ta' wara u ċ-ċinturini tas-sikurezza, u l-kabina tingħażel mill-parti ta' wara permezz ta' xibka li sservi ta' lqugħ. Il-punti ta' ankraġġ li magħhom jitwaħħlu s-sits ta' wara u ċ-ċinturini tas-sikurezza ma tneħħewx jew spiċċaw ma jistgħu jintużaw qatt iktar.
               
               
                  8703 32 90 
               
               
                  Il-klassifikazzjoni qed issir skont ir-regoli ġenerali 1 u 6 għall-interpretazzjoni tan-Nomenklatura Magħquda u skont il-kliem tal-kodiċijiet tan-NM 8703 , 8703 32  u 8703 32 90 .
                  Il-vettura ma tistax tiġi kklassifikata taħt l-intestatura 8704  bħala vettura għat-trasport tal-prodotti, minħabba li għandha l-karatteristiċi ġenerali u d-dehra ġenerali ta' vettura ddisinjata b'mod ewlieni għall-ġarr tal-passiġġieri (fiha ħamest itwieqi, tapizzerija mal-ġenb u mas-saqaf u tapit). Il-bidliet li jsiru sabiex fiha jinġarru l-prodotti (it-tneħħija tas-sits ta' wara u l-istallazzjoni tax-xibka li sservi ta' lqugħ) faċli jitneħħew biex il-vettura tinġieb kif kienet oriġinarjament.
                  Għaldaqstant, il-vettura għandha tiġi kklassifikata taħt il-kodiċi tan-NM 8703 32 90  bħala vettura użata bil-mutur li hija ddisinjata b'mod ewlieni għat-trasport tal-passiġġieri.